钦定古今图书集成/明伦汇编/皇极典/第203卷 > 丘濬大学衍义补 > 《祭告祈祷之礼》
## 钦定古今图书集成/明伦汇编/皇极典/第203卷 > 丘濬大学衍义补 > 《祭告祈祷之礼》

《舜典》：“正月上日，受终于文祖，肆类于上帝，禋于六宗，
望于山川，遍于群神。”

臣按：王者中天地立为神人主，是以其初即位也，明则诏告于遐迩之臣庶，幽则祭告于上下之神祇。帝舜受尧之禅以有天下，受终文祖之后遂类祭于上帝，谓之“类” 者，意其所祭者非特一帝也，凡夫后土、社稷与夫境内祀典所载者，皆聚合于上帝而并祭以告之焉。始也受终于文祖，仅告于受命之祖一庙而已。兹于祭帝之次，乃精意以享夫三昭三穆之宗焉。既禋祀矣，于是望祀天下之山川，遍索天下之群神。盖以道里辽远，不能亲诣，望所在而遥祭之。祀典众多，恐有或遗，按所有而遍及之也。洪惟我列圣登基之初，首祭告于郊庙社稷，继遣臣僚分祭天下山川等神，盖与有虞之制，越千载而符合也。或曰：“自汉以来，解《书》者咸从《周礼注疏》依类之类。” 孔注《祭法》“六宗之宗。” 《蔡传》本朱子，非苟同者而取之，不以为非。曰：“神之大者，上帝也，其次后土，其次五土，五谷之神。” 舜告摄位，虽山川群神咸望祭而遍及之，乃独遗后土社稷乎？受终文祖、文祖之外，岂无他祖宗若曾若祖、若祢者，而皆不使之与闻乎？胡宏取晋张髦之说，虽与周人“祖有功，宗有德” 之制不合，然帝王异世，不相袭礼，其制不必尽同也。孔《注》谓文祖为尧文德之祖庙，有祖斯有宗，合此六宗以为七庙，故舜始则受终于祖，继则禋享于宗焉。注家又谓四时寒暑日

月星、水旱，为所尊祭，故谓之“宗。” 呜呼！后土、社稷，此之六者卑耶？胡乃遗之也？况寒暑即四时之候，水旱乃雨旸之变，既祭四时，则寒暑在其中矣。水乃雨之淫，旱乃旸之亢，不常有也。古有雩祭，盖有所因摄告之际。夫水旱而预祭之何居？或又谓三昭三穆出于周，非帝世制也。曰：“七世之庙，可以观德。” 商初已有七庙矣，安知其非承虞夏之遗制乎？

月正元日，舜格于文祖。

《大禹谟》：“正月朔旦，受命于神宗，率百官若帝之初。”
《论语》曰：予小子履，敢用元牡，敢昭告于皇皇后帝
武成。厥四月哉生明，王来自商。丁未，祀于周庙，邦甸
侯卫，骏奔走，执豆笾。越三日庚戌，柴望，大告武成。
汉文帝即皇帝位，入未央宫。十月辛亥，见于高庙。
光武即位于鄗，为坛营于鄗之阳，祭告天地六宗群
神。

唐高祖即皇帝位，命兼太尉萧造告于南郊。

宋太祖即皇帝位，差官告天地社稷群神。

高宗即位，告于昊天上帝。

孝宗以三十二年受禅，奏告天地、宗庙、社稷、景灵宫、
诸宫观、诸陵、绍兴两欑宫，光宗、宁宗亦如之。

臣按：国家之事，孰有大于受终继体者哉？继天命以出治，承祖宗而践阼，必行祭告之礼，自尧、舜、禹、汤、周武皆然。自秦、汉以来礼文苟简，乃有行不行者，创业之君出于草创，继世之君拘于谅暗，遂无一定之制，宜以唐虞之世为则。盖舜受尧禅，以姓言则舜与尧异，以位言则舜受之尧，盖兼创与继也。方其摄位之初，既以告于文祖而遍祀群神矣。及夫尧丧既毕之后，而复至于文祖庙而告之焉。窃意告祭之礼，宜于嗣统之初，遣礼官告即位于郊庙社稷，群望分遣近臣遍祭于天地群神。迨夫丧毕之后，特于常祀之外，如舜格文祖之比，择日躬诣郊庙行礼，庶几合于《舜典》之义。